*Amikor Jézus ezt meghallotta, ezt mondta: „Ez a betegség nem halálos, hanem az Isten dicsőségét szolgálja, hogy általa megdicsőüljön az Isten Fia.” (Jn11,4)*

Mielőtt bárkinek, bármilyen gondolata támadna, kérdezzünk inkább: szolgálhatja egy betegség Isten dicsőségét? A válasz: igen, hisz a Biblia, egész pontosan Jézus mondja itt.

Történetünk erről fog szólni, de ma csak egy Igeverssel foglalkozunk a történetből. Jézus itt egy érdekes kijelentést tesz: a betegség nem halálos. Pedig ha tovább olvassuk a szakaszt, kiderül: Lázár meghal és el is temetik. Jézus tudja mindezt, ez a történetből kiderül. De Jézus azt is tudja mi lesz a végkifejlete ennek a történetnek.

Ma sem változott a helyzet. Jézus tudja, mi a végkifejlet a saját életünkben. Sőt, ezt nem is titokként kezeli, hanem kijelenti hit által. Minden kijelentését kizárólag hit által tudjuk önmagunk számára hasznossá, elérhetővé tenni. A fenti esetben is erről volt szó: hit által (és csakis így) érthető meg Jézus mondata, de életünkre vonatkozó terve is. Hit által tudom, hogy bűnbocsánatom van, hogy nyitva az út és a kapu a mennybe jutáshoz. Te is ebben hiszel? *Vadon Gyula*